KOMISJONI TEATIS

kuvarite, kodumajapidamises kasutatavate pesumasinate ja pesumasinate-kuivatite, jahutus-külmutusseadmete ja kodumajapidamises kasutatavate nõudepesumasinate energiamärgistuse nõuete ning välistoiteallikaid käsitleva teabega seotud ökodisaininõuete kohaldamise kohta

(EMPs kohaldatav tekst)

(2020/C 182/02)

Komisjoni delegeeritud määrustega (EL) 2019/2013, (1) (EL) 2019/2014, (2) (EL) 2019/2016 (3) ja (EL) 2019/2017 (4) (edaspidi „energiamärgistuse määrused“), mis võeti vastu 2019. aastal, kehtestatakse uued märgistamiskohustused kuvaritele, kodumajapidamises kasutatavatele pesumasinatele ja pesumasinatele-kuivatitele, jahutus-külmutusseadmetele ja kodumajapidamises kasutatavatele nõudepesumasinatele. Neid määrusi hakatakse kohaldama alates 1. märtsist 2021, kuid alates 1. novembrist 2020 peavad tarnijad turule lastavatel toodetel esitama muudetud klassifikatsiooniga märgise ning neil tuleb uue tootekirjelduse parameetrid sisestada toodete andmebaasi.

Komisjoni määrust (EL) 2019/1782, (5) milles käsitletakse välistoiteallikate ökodisaini nõudeid, kohaldatakse alates 1. aprillist 2020 ja sellega kehtestatakse uued nõuded teabe kohta, mis tuleb esitada lõppkasutajatele, turujärelevalveasutustele ja muudele huvitatud isikutele. Nende nõuete kohaselt tuleb turule lastud seadmele kinnitatud andmesildid ümber kujundada.

Paljudes liikmesriikides on tehased ja laborid COVID-19 pandeemia tõttu suletud või nad on vähendanud töötajaid ja suutlikkust. Tootjatel võib olla raske või isegi võimatu katsetada oma tooteid ja saada seega vastavalt kas tehnilise dokumentatsiooni või tootekirjelduse ja märgistuse jaoks vajalikku teavet. Kaupluste sulgemisest tingitud nõudluse puudumine tähendab, et praeguste märgistega tooteid või välistoiteallikate puhul praeguste siltidega tooteid ladustatakse tootjate ladudes. Seetõttu võib tootjatel olla võimatu koostada ja teha kättesaadavaks muudetud klassifikatsiooniga märgist või uusi silte kõigil toodetel, mis lastakse turule alates 1. novembrist 2020, või välistoiteallikate puhul alates 1. aprillist 2020, nagu on nõutud õigusaktidega. Selline olukord on eeldatavasti lühiajaline ja tuleks seoses energiamärgistega enamjaolt lahendada enne 1. märtsi 2021 (kui hakatakse kohaldama vastavate määruste ülejäänud kohustusi) või enne 1. oktoobrit 2020 välistoiteallikate puhul.

Mitu liikmesriiki on komisjonile teatanud, et nad on teadlikud raskustest, millega tööstus silmitsi seisab, ja nad mõistavad probleeme, millega tööstusel tuleb oma kohustuste täitmisel tegeleda. Eri tööstusühendused on võtnud komisjoniga ühendust ja osutanud tekkinud raskustele.

Vastavust liidu ühtlustamisõigusaktidele, nagu ökodisaini ja energiamärgistuse määrused, jälgitakse ja jõustatakse turujärelevalve kaudu, mida teevad liikmesriikide turujärelevalveasutused kooskõlas energiamärgistuse raamistikku käsitleva Euroopa Parlamendi ja nõukogu määruse (EL) 2017/1369 (6) artikli 7 lõikega 4 ning Euroopa Parlamendi ja nõukogu määruse (EL) 2019/1020 (turujärelevalve ja toodete vastavuse kohta) (7) artikliga 11 ja artiklitega 14–20.

Pidades silmas probleeme, mis võivad tõenäoliselt tekkida energiamärgistuse kohustuste ja välistoiteallikaid käsitleva teabega seotud ökodisaininõuete täitmisel, esitab komisjon mitu kaalutlust, mida tuleks nende nõuete täitmise tagamisel arvesse võtta.

Esmalt tuleks märkida, et liikmesriikide turujärelevalveasutuste kohustus jälgida nõuetele vastavust on pidev ega ole seotud ühegi konkreetse kuupäevaga pärast kohustuste kehtima hakkamist vastavalt 1. aprillil 2020 (ökodisaini sätted) ja 1. novembril 2020 (energiamärgistuse kohustused).

Teiseks tuletab komisjon seoses tõhusa turujärelevalve tagamisega meelde määruse (EL) 2019/1020 artikli 14 lõikes 2 sätestatud nõuet, et turujärelevalveasutused peavad kasutama oma volitusi tõhusalt ja tulemuslikult kooskõlas proportsionaalsuse põhimõttega.

Kolmandaks tuleb kooskõlas määruse (EL) 2017/1369 artikli 11 lõikega 13 kõik praegused kauplustes olevad märgised igal juhul asendada muudetud klassifikatsiooniga märgistega alates 1. märtsist kuni 15. märtsini 2021.

Komisjon tuletab meelde, et ei komisjonil ega ühelgi liikmesriigil ei ole õigust jätta täitmata ühtegi siduvat tähtaega ega muud liidu õigusaktides sätestatud kohustust, välja arvatud juhul, kui tähtaegu või kohustusi muudetakse asjakohaste menetlustega.

Liidu õiguse täitmise tagamisel peavad liikmesriigid siiski nõuetekohaselt arvesse võtma proportsionaalsuse põhimõtet. Sellega seoses palutakse liikmesriikidel ELi õiguse kohaldamisel ja asjakohastes määrustes sätestatud kohustuste täitmisel võtta arvesse kõiki järgmisi tingimusi:

— COVID-19 kriisi põhjustatud erandlikud ja ettenägematud asjaolud, mida tootjad on tõendanud ja mis takistavad neil täitmast energiamärgistuse määrustest tulenevaid kohustusi;

— probleemi ajaline piiratus, arvestades suhteliselt lühikest ajavahemikku, mille jooksul tootjad saaksid jätkata üksnes praeguse märgisega toodete laskmist turule;

— tootjatel peab olema jätkuvalt võimalik lasta turule oma tooteid, eelkõige neid, mis on ladustatud nende ladudes.

Kui riiklikud turujärelevalveasutused ei taga vastavalt kõnealustele tingimustele nõuete täitmist seoses kohustusega esitada tootel selle turule laskmisel muudetud klassifikatsiooniga märgis ja sisestada tootekirjelduse parameetrid toodete andmebaasi alates 1. novembrist 2020, hoidub komisjon rikkumismenetluste algatamisest seni, kuni kõnealune õigusaktide täitmata jätmine ei kesta kauem, kui on vajalik ning see piirdub ajavahemikuga.1. novembrist 2020 kuni 1. märtsini 2021 ja tarnijad esitavad edasimüüjatele puuduvad märgised enne 1. märtsi 2021.

Sarnast lähenemisviisi tuleks kohaldada määruse (EL) 2019/1782 kohase välistoiteallikaid käsitleva teabega seotud ökodisaininõuete kohaldamise kohta ökodisaininõuete täitmise tagamise suhtes kuni 1. oktoobrini 2020.

(1) Komisjoni 11. märtsi 2019. aasta delegeeritud määrus (EL) 2019/2013, millega täiendatakse Euroopa Parlamendi ja nõukogu määrust (EL) 2017/1369 seoses kuvarite energiamärgistusega ja tunnistatakse kehtetuks komisjoni delegeeritud määrus (EL) nr 1062/2010 (ELT L 315, 5.12.2019, lk 1).

(2) Komisjoni 11. märtsi 2019. aasta delegeeritud määrus (EL) 2019/2014, millega täiendatakse Euroopa Parlamendi ja nõukogu määrust (EL) 2017/1369 seoses kodumajapidamises kasutatavate pesumasinate ja kodumajapidamises kasutatavate pesumasinate-kuivatite energiamärgistusega ning tunnistatakse kehtetuks komisjoni delegeeritud määrus (EL) nr 1061/2010 ja komisjoni direktiiv 96/60/EÜ (ELT L 315, 5.12.2019, lk 29).

(3) Komisjoni 11. märtsi 2019. aasta delegeeritud määrus (EL) 2019/2016, millega täiendatakse Euroopa Parlamendi ja nõukogu määrust (EL) 2017/1369 seoses kodumajapidamises kasutatavate jahutus-külmutusseadmete energiamärgistusega ning tunnistatakse kehtetuks komisjoni delegeeritud määrus (EL) nr 1060/2010 (ELT L 315, 5.12.2019, lk 102).

(4) Komisjoni 11. märtsi 2019. aasta delegeeritud määrus (EL) 2019/2017, millega täiendatakse Euroopa Parlamendi ja nõukogu määrust (EL) 2017/1369 seoses kodumajapidamises kasutatavate nõudepesumasinate energiamärgistusega ja tunnistatakse kehtetuks komisjoni delegeeritud määrus (EL) nr 1059/2010 (ELT L 315, 5.12.2019, lk 134).

(5) Komisjoni 1. oktoobri 2019. aasta määrus (EL) 2019/1782, millega kehtestatakse välistoiteallikate ökodisaini nõuded vastavalt Euroopa Parlamendi ja nõukogu direktiivile 2009/125/EÜ ning tunnistatakse kehtetuks komisjoni määrus (EÜ) nr 278/2009 (ELT L 272, 25.10.2019, lk 95).

(6) Euroopa Parlamendi ja nõukogu 4. juuli 2017. aasta määrus (EL) 2017/1369, millega kehtestatakse energiamärgistuse raamistik ning tunnistatakse kehtetuks direktiiv 2010/30/EL (ELT L 198, 28.7.2017, lk 1).

(7) Euroopa Liidu ja nõukogu 20. juuni 2019. aasta määrus (EL) 2019/1020 turujärelevalve ja toodete vastavuse kohta ning millega muudetakse direktiivi 2004/42/EÜ ja määruseid (EÜ) nr 765/2008 ja (EL) nr 305/2011 (ELT L 169, 25.6.2019, lk 1).